Niccolò dell'Abbate
Niccolò dell'Abbate, 1509/1512-1571, italiensk maler, en af de vigtigste kunstnere i Fontainebleauskolen. Som ung udsmykkede han paladser i Modena og Reggio Emilia, ofte med koncertmotiver eller scener fra Vergils Æneiden. Senere arbejdede han i Bologna og blev påvirket af Parmigianinos manieristiske stil; her udsmykkede han paladser, fx Palazzo Poggi (1550), med landskaber og scener fra Ariostos Orlando Furioso.
Fra 1552 arbejdede Niccolò s.m. Primaticcio ved slottet i Fontainebleau i Frankrig, hvor hans hovedværker er udsmykningen af Odysseus-galleriet og balsalen. Desuden malede han portrætter, landskaber og mytologiske motiver.